Ayteke ig awna gitkis akiw:
— Ka yi muwaka barukiswa nuharit.
Ka yi muwaka avis.
Kamaxwanabay givitit Uhokri.
Kamaxwanabay nuvitit hawata.
Ka aynsima iwetrit aynte gimun Wigwiy.
Wake yuma iwetrit aygebe,
nikwekam nah ka awnakam inakni hene.
Nah atak ahegbetevye yiwetri yavit.
Ku yis hiyap nah tivik ahegbetevye yiwetri yavit,
atannewa nah diyuh akiw adahan yiwepten aterenek kahadbe ku kiney nah misakwa aygwata yis misakwa.
Ayteke ig awna:
— Yis kuwis hiyak ahin adahan yis danuhne ku kitwiye nah.
Ig Tome timapni hene,
ig awna git:
— Kiyavwiye,
usuh ka hiyak ku kitwiye pis.
Mmah ahiyaka ahin wotuh?
Igme Kiyavwiye Jesus kaytwa giwn:
— Nahnewa ahin keh yis danuh git Uhokri.
Nahnewa hiyakkis Uhokri gihiyekemni inyewatnene yit.
Nahnewa keh yis aymuhwa gimun Uhokri adahan avanenekwa.
Wake ka nahma,
yumahkam hiyeg danuhne git Wigwiy.
Nahnewa ku pariye ahin atere git.
Yuma nawenyewa ahin akiw.
Ku yis hiyapkun,
amun ini yis kuwis hiyak Wigwiy hawata.
Kuri aytakihan yis hiyakgi,
yis hawkamnihwanek yis kiye ku yis kuwis hiyavgi.
Ig Filip timapni hene,
ig awna git:
— Kiyavwiye,
uya akki Wigwiy wotuh.
Ignewa usuh hiyepkere.
Igme kaytwa giwn:
— Filip,
ka kuryenema nah ay yikak kuwis.
Mmah yis kote hiyakunte?
Ku pahavwi hiyavun,
amun ini ig kuwis hiyap Wigwiy hawata.
Mmah nikwe pis awna:
“Uya akki Wigwiy wotuh?”
Nah gikak Wigwiy usuh pahavwiwa pawtak.
Mmah pis ka ihpa inakni?
Ku pariye nuwnuh yit kawki nuwnteknewatma nah awna yit.
Nah awnhin giwntekne Wigwiy ku pariye ay nuvituh.
Ignewa ku pariye iki nannuh adahan nah kehne annut.
Nah gikak Wigwiy usuh pahavwiwa pawtak.
Ihpanabay inakni nuwnuh.
Ku yis ka iha inakni nuwnuh,
kiyeminahnabay nannuh.
Nawenetke nannuh keh yis iha ku nah pahavwiwa gikak Wigwiy.
— Ku pahavwi kamaxwevye nuvitit,
igi keh annut hawata ke nahbenek.
Ig kehte annut nuwhu akiw awaku nah tivik git Wigwiy.
Avim ini ku pariye yayapni nutuh nuwavrik nah ikini yitnek,
kahadbe ig Wigwiy kiyathaka awaku ini ku pariye nukanuh yit.
Madikte ku pariye yayapni nutuh nuwavrik nah ikini yitnek.